ክልሉ ቱሪዝምን ከማህበራዊ ፋይዳዉ ጋር በማጣመር ለማልማት ጥረት እያደረገ መሆኑን አስታወቀ
የአማራ ክልል ባህልና ቱሪዝም ቢሮ ባህሎቻችን ከማህበራዊ ፋይዳቸው በተጨማሪ የመስህብ ሀብትነታቸውን በማሳደግ ኢኮኖሚያዊ ፋዳቸው እንዲጎለብት የማድረግ ሥራ እየሠራ መሆኑን አስታወቀ፡፡
የአማራ ክልል ባህልና ቱሪዝም ቢሮ ኃላፊ ዶ/ር ሂሩት ካሳው እንደአሸንዳ ያሉ ባህላዊ እሴቶች ከቱሪዝም ፋየዳቸዉ አንፃር ሊለሙ እንደሚገባ ጠቁመዉ ባህላዊ ክዋኔዉ ከ1980ዎቹ ዓ.ም በፊት በደቡብና ሰሜን ጎንደርም ይከበር እንደነበር መረጃዎች እንዳሉ ገልጸው በሌሎች የክልሉም ሆነ የሀገሪቱ ክፍሎች መታወቅና ያለመታወቁ ሰፊ ጥናት ያስፈልገዋል ብለዋል፡፡ የዘንድሮው የአሸንዳ፣ የሻዳይና የሶለል በዓል በዋግ በሰሜን ወሎና ደቡብ ወሎ ዞኖች ከነሐሴ 16 እስከ ነሓሴ 18 በድምቀት እንደሚከበርም ገልጸዋል፡፡
ዶ/ር ሂሩት አያይዘውም በዓሉን በመጠበቅ ከትውልድ ትውልድ በማስተላለፍና በማስፋፋት ብሎም አገራዊ ሃብት በማድረግ ከተቻለም በዓለማቀፍ ቅርስነት እንዲመዘገብ በማድረግ ከማህበራዊ ፋይዳው ባሻገር ኢኮኖሚያዊ ፋይዳው እንዲጎለብት ማድረግ የቢሮው ቀዳሚ ተግባር እንደሚሆን አመልክተዋል፡፡ 
እንደ ቢሮ ኃላፊዋ በማህበረሰቡ ውስጥ የመቻቻልና የፍቅር መንፈስ ከመፍጠሩም በላይ በየዓመቱ የበዓሉን አከባባር ድምቀት በመጨመር ዞን ከዞንና ክልል ከክልል ትስስር የሚፈጠርበት መድረክ ይሆናል ፡፡
በቆየው ባህላችን ሴቶች ከጓዳ የመውጣት ዕድል ያልነበራቸው ቢሆንም፣ በእነዚህ የበዓላት ቀናት በአደባባይ ወጥተው የነጻነት ፍላጉታቸውን የሚገልጹበት ብቸኛ ቀን በመሆኑ ሴቶች በናፍቆት የሚጠብቁትና ልዩ ትርጉም ያለው ነውም ብለዋል፡፡
 በዓሉ በተለይ ያላገቡ ሴት ልጃገረዶች በመሪ ተዋናኝነት የሚተውኑት በብዙ የአካባቢያቸው ወጣት ተመልካች ዓይን የሚገቡበት፣ ተስፋን የሚሰንቁበትና መጻኤ እድላቸውን የሚያማትሩበት ዕለት በመሆኑ ለሴቶች ትልቅ ትርጉም እንዳለዉ ተመልክቷል፡፡